สังคมข่าวหุ้น
กังวลเฟดขึ้นดอกแรง ตลาดหุ้นไทยวานนี้ร่วงต่อ 9 จุด แต่ไม่หลุด 1,570 จุด หลังตัวเลขจ้างงานล่าสุดสหรัฐฯ ออกมาดีเกินคาด
กังวลเฟดขึ้นดอกแรง ตลาดหุ้นไทยวานนี้ร่วงต่อ 9 จุด แต่ไม่หลุด 1,570 จุด หลังตัวเลขจ้างงานล่าสุดสหรัฐฯ ออกมาดีเกินคาด
10 ต.ค. 2565

กังวลเฟดขึ้นดอกแรง
ตลาดหุ้นไทยวานนี้ร่วงต่อ 9 จุด แต่ไม่หลุด 1,570 จุด หลังตัวเลขจ้างงานล่าสุดสหรัฐฯ ออกมาดีเกินคาด ทำให้ตลาดคาดว่าเฟดจะขึ้นดอกเบี้ยแรงต่อไป ในช่วงที่เหลือของปีนี้ ขณะที่ราคาพลังงานยังพุ่งไม่หยุด เงินเฟ้อท่วมตลาดฯ รวมทั้งใกล้วันหยุดยาวของไทย ทำให้นักลงทุนขายออกเพื่อลดความเสี่ยง อย่างไรก็ดีกูรูยังมองว่าโอกาสที่ฟันด์โฟลว์จะไหลกลับเข้ามาใน Q4 ก็ยังมีสูง จากภาวะเศรษฐกิจของไทยที่ฟื้นตัวหลังโควิดคลี่คลายและจำนวนนักท่องเที่ยวที่เข้ามาในช่วงปลายปีนี้มีอัตราที่เพิ่มสูงขึ้น
เก็งกลุ่มโรงกลั่น บริษัทหลักทรัพย์ดาโอ (ประเทศไทย) มองหุ้นกลุ่มนี้จะได้ประโยชน์จากค่าการกลั่นที่ฟื้นตัว โดยเฉพาะในไตรมาสที่ 4 นี้ อย่างไรก็ตามชอบหุ้นกลุ่มพลังงานต้นน้ำมากกว่าปลายน้ำ อย่าง PTTEP เป้า 200 บาท และ BANPU เป้าหมาย 17 บาท ที่จะได้ประโยชน์จากราคาพลังงานที่ปรับตัวเพิ่มขึ้นในช่วงหน้าหนาว
กลุ่มนอนแบงก์ เจอปัญหาสารพัด ทั้งเพดานคุมดอกเบี้ยเช่าซื้อ แถมล่าสุดธนาคารออมสินยังโดดลงมาเล่นสินเชื่อบุคคลแบบเต็มตัวอีกทั้ง AEONTS และ KTC รับบทหนักสุดเจอคู่แข่งรายใหม่กดดอกเบี้ยอย่างน้อย 5% ส่วนเพดานคุมเช่าซื้อนั้นก็กระทบ SAWAD MTC ไม่มากก็น้อย บวกกับดอกเบี้ยขาขึ้น ดันต้นทุนพุ่งไปอีก ช่วงนี้ราคาหุ้นกลุ่มนี้จึงไม่ไปไหน ปรับตัวลดลงต่อเนื่อง กูรูมองเป็นจังหวะเข้าทยอยสะสม โดยเฉพาะศรีสวัสดิ์ฯ
เสี่ยปู่เก็บ ICN เพิ่ม สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาหุ้นของ บมจ.อินฟอร์เมชั่น แอนด์ คอมมิวนิเคชั่น เน็ทเวิร์คส (ICN) โดย สมพงษ์ ชลคดีดำรงกุล ซึ่งเป็นการได้มา เมื่อวันที่ 7 ต.ค. 2565 จำนวนหลักทรัพย์ที่ได้มา คิดเป็น 5.2211% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 7.1893% ของสิทธิออกเสียงทั้งหมดของกิจการ
SABUY เพิ่มทุนบริษัทย่อย บริษัท เพย์โพสต์ เซอร์วิส จำกัด (Paypost) จำนวน 5 ล้านบาท จากเดิม 5 ล้านบาท เป็น 10 ล้านบาท โดยการออกหุ้นสามัญเพิ่มทุน จำนวน 250,000 หุ้น หรือคิดเป็นสัดส่วน 20% ของทุนจดทะเบียนภายหลังการเพิ่มทุน มูลค่าที่ตราไว้หุ้นละ 5 บาท เสนอขายราคาหุ้นละ 20 บาท
ITD รับงานใหม่ บมจ.อิตาเลียนไทย ดีเวล๊อปเมนต์ (ITD) ลงนามในสัญญาก่อสร้างโครงการก่อสร้างศูนย์การแพทย์รามาธิบดีศรีอยุธยา กับมูลนิธิรามาธิบดี จำนวน 2 อาคาร ประกอบด้วย อาคารสูง 8 ชั้น มีชั้นใต้ดิน 3 ชั้น จำนวน 1 อาคาร, อาคารสูง 29 ชั้น มีชั้นใต้ดิน 4 ชั้น จำนวน 1 อาคาร มูลค่างานรวม 1,520,000,000 บาท (รวมภาษีมูลค่าเพิ่ม) ระยะเวลาก่อสร้าง 670 วัน
MAJOR ขายหุ้นกู้ดอกดี ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ครั้งที่ 2/2565 ครบกำหนดไถ่ถอนปี พ.ศ. 2568 อายุ 2 ปี 6 เดือน อัตราดอกเบี้ยคงที่ 6.95% ต่อปี จ่ายดอกเบี้ยทุก 3 เดือนตลอดอายุหุ้นกู้ จำนวนเสนอขายไม่เกิน 1,200,000 หน่วย มูลค่าเสนอขายไม่เกิน 1,200 ล้านบาท
WHART ลงทุนเพิ่ม อนุวัฒน์ จารุกรสกุล ประธานเจ้าหน้าที่บริหาร WHART เพิ่มทุน เพื่อลงทุนในทรัพย์สินหลักเพิ่มเติมจาก WHA Group จำนวน 5 โครงการ รวมทั้งสิ้นไม่เกิน 4,050.86 ล้านบาท จะส่งผลให้ WHART มีมูลค่าทรัพย์สินรวมของกองทรัสต์แตะที่ระดับกว่า 51,956.40 ล้านบาท และมีพื้นที่เช่าภายใต้การบริหารเพิ่มขึ้นเป็น 1,743,696.80 ตารางเมตร พื้นที่ส่วนที่จอดรถ 32,650.19 ตารางเมตร และพื้นที่เช่าหลังคา 450,777.29 ตารางเมตร